87 strákar í efstu deildum grunnskóla hafa sent nektarmyndir af sér gegn greiðslu. Sérfræðingur segir mikilvægt að skila skömminni á réttan stað.
Fram kom í fréttaskýringaþættinum Kveik á þriðjudaginn að nærri 60 prósent stelpna í tíunda bekk hafi verið beðnar um að senda af sér nektarmynd eða ögrandi mynd. Þá hafa 157 stelpur í áttunda, níunda og tíunda bekk sent slíkar myndir gegn greiðslu samvæmt úttekt Rannsókna og greiningu. Margrét Lilja Guðmundsdóttir, sérfræðingur hjá rannsóknamiðstöðinni, segir frekar reynt að ná í efni af stelpum en þó sé einnig talsvert herjað á unga stráka. 87 strákar í áttunda til tíunda bekk hafi fengið greitt frá alls konar fólki fyrir að senda nektarmyndir eða ögrandi myndir af sér.
Ef við horfum á heildina, áttunda, níunda og tíunda bekk þá er það 871 strákur sem segist hafa verið beðinn um að senda myndir og að sama skapi þá er líka hlutfall þeirra sem hafa sent lægra heldur en stelpnanna. Það eru um 526 strákar sem segjast hafa sent mynd einu sinni eða oftar í gegnum netið.
Margrét segir mikilvægt að láta börnunum ekki líða eins og þau séu að gera eitthvað rangt með því að senda myndirnar.
Mér finnst mjög mikilvægt að við höfum það í huga að við látum skömmina vera þar sem hún á að vera og skilaboðin eiga að vera mjög skýr: það á að hætta að dreifa myndum af -öðrum í óleyfi og þeir sem eru að biðja um nektarmyndir af unglingum þá er spurning um að leita sér hjálpar og láta börnin í friði.
87 strákar í áttunda til tíunda bekk hafi fengið greitt fyrir að senda nektarmyndir eða ögrandi myndir af sér. Sérfræðingur hjá fyrirtækinu Rannsókn og greining segir talsvert um að drengir séu beðnir um að senda slíkar myndir. 